Др Јовица ТРКУЉА“ 


СТЕВАН ЂОРЂЕВИЋ (1927-2019) 


У име бројних пријатеља и поштовалаца Стевана Ђорђевића, имам 
тужну дужност да проф. Ђорђевићу кажем последње збогом. 


Правни факултет Универзитета у Београду изгубио је у њему 
једног од својих најчеститијих и најскромнијих представника. Његов 
јабланички завичај губи у њему једног од својих најврснијих синова. 


Стеван Ђорђевић је рођен 1927. године у Лесковцу, у занатлијској по- 
родици, која је од 1930. године живела у Лебану. Стеванов отац Василије 
је радио као ужар и опанчар, а мајка Загорка била је домаћица. Били су 
сиромашни и тешко су прехрањивали седморо деце. Своју децу су ва- 
спитавали у складу са патријархалном српском традицијом. 


Млади Стеван је био марљив и одличан ученик. Основну школу је 
завршио са одличним успехом. Добијао је награде и државну помоћ за 
одличан успех. Био је изузетно вредан и та ће га особина красити од 
раног детињства до дубоке старости. Године 1938. уписао је гимназију, 
коју је најпре похађао у Врању, а потом у Лесковцу. 


Стеваново школовање и посвећеност књизи и школи трагично је пре- 
кинуо рат. Један од најтежих и преломних тренутака у животу младог 
Стевана десио се на Преображење 1944. Наиме, шеснаестогодишњег 
Стевана и породицу Василија Ђорђевића бугарски окупатори су у знак 
одмазде извели на стрељање. Ставили су их пред стрељачки строј. Сте- 


Редовни професор у пензији, Правни факултет Универзитета у Београду, 
Србија, ёгкија@іиѕ.Ьд.ас.гѕ. 


Реч са комеморативног скупа поводом смрти проф. др Стевана Ђорђевића 
одржаног на Правном факултету Универзитета у Београду 23. децембра 2019. го- 
дине. 

ванова млађа сестра, држећи мајку за скуте, непрекидно је плакала и 
вриштала. То је поколебало бугарске војнике који су накратко одго- 
дили стрељање. У том тренутку наишла је њихова комшиница, која се 
на бугарском језику обратила војницима: „Немојте њих. То су поштени 
људи!“ Бугарски војници су одустали од стрељања и сви чланови поро- 
дице Ђорђевић су пуштени кући. Стеван Ђорђевић је до краја живота 
обележавао 19. август као свој рођендан и Дан спасења своје породице. 


После тог страшног догађаја, Стеван се знатно променио. Уме- 
сто посвећености књизи, посветио се борби за слободу и за боље, 
праведније друштво. Те 1944. године ступио је у Народноослободилач- 
ку војску и наредних шест година протекло је у знаку борбе, ударништ- 
ва на омладинским радним акцијама и обнове разорене земље. 


По завршетку рата Стеван Ђорђевић је био један од најперспек- 
тивнијих младих људи јабланичког краја. Њему су се отварале лепе пер- 
спективе у новој држави. Имао је све претпоставке за бриљантну поли- 
тичку или војну каријеру. Међутим, његово учешће у рату и политичке 
функције нису променили његов карактер: остао је честит, скроман, 
радан, пожртвован и правдољубив. Овенчан победом, ратним ордењем 
и војним чиновима, Стеван се није сврстао у редове каријериста и сла- 
водобитника. Није наставио каријеру експресног успињања у војној 
и политичкој хијерархији, удобног уживања у ратним ловорикама и 
партијским привилегијама. Уместо свега тога, вратио се школи. У први 
план ставио је своје образовање и стручно усавршавање. Завршио је 
седми и осми разред гимназије, матурирао у Београду 1951. године и 
започео студије. Са Даницом Јевтовић ступио је у брак 1952. године. Уб- 
рзо су добили двоје деце, сина Ненада (1954) и ћерку Снежану (1958). 


На Правни факултет у Београду Стеван се уписао 1951. године. 
Редовно је слушао предавања изузетних професора и наставника 
енциклопедијског знања: Михаила Константиновића, Алберта Вајса, 
Милоша Радојковића, Милана Бартоша, Мехмеда Беговића и Радомира 
Лукића. На његово интелектуално формирање посебно су утицали про- 
фесори Милан Бартош и Милош Радојковић. Под њиховим утицајем, 
Стеван је интелектуално стасавао и одлучио да се бави међународним 
јавним правом и научно-педагошким радом. 


Вредно је радио, трудећи се да надокнади године које није провео у 
учењу и образовању већ у рату и обнови земље. Успео је да дипломи- 
ра 1955. године и да се запосли као правник у Секретаријату за зако- 
нодавство Народне Републике Србије. Након положеног усменог док- 

торског испита примљен је за асистента при Катедри за међународно 
право и међународне односе на Правном факултету 1959. Био је на 
специјализацији у Паризу, Стразбуру 1959-1960. и Центру за научно 
истраживање Хашке академије за међународно право 1962. и 1966. го- 
дине. 


Докторску дисертацију под насловом О континуитету држава с 
посебним освртом на међународноправни континуитет Краљевине 
Југославије одбранио је с посебном похвалом 1963. године на Правном 
факултету Универзитета у Београду. Потом је биран у сва наставничка 
звања, од доцента 1964, до редовног професора 1990. године. 


Ђорђевићево јавно деловање и напредовање у каријери универзи- 
тетског професора било је заустављено почетком седамдесетих годи- 
на, када је због критике Предлога уставних амандмана на Устав СФРЈ 
од 1963. године удаљен из наставе. Распоређен је на рад у Институту 
Правног факултета у Београду, где је провео пет година, од 1977. до 
1982. 


Више година проф. Ђорђевић је био председник Удружења за 
међународно право и шеф Катедре за међународно право Правног фа- 
култета Универзитета у Београду. Био је резервни мајор Југословенске 
народне армије и добитник три државна одликовања: Ордена заслуга 
за народ Ш реда, Медаље за храброст и Медаље заслуга за народ. Декан 
Правног факултета Универзитета у Београду доделио му је 9. октобра 
2007. године специјалну диплому – захвалницу „за велики допринос 
Факултету у остваривању његових образовних и научних достигнућа“. 
Пензионисан је 1992. године, али је наставио са стручним радом и 
истраживањима. 


Животни пут и јавни ангажман Стевана Ђорђевића представља при- 
мер моралне усправности, поштења и доследности. Као борац 17. српске 
бригаде и припадник нараштаја са једне од најтрагичнијих раскрсница 
у историји нашег народа, успео је да из понора српских деоба изађе 
неокаљан и неокрњен. Остао је одан патријархалним вредностима на 
којима је поникао, својим младалачким социјалистичким уверењима и 
идеалима, доследан у својим идејним и патриотским опредељењима. 
Био је спреман да из најплеменитијих побуда, несебично и отворено 
изложи суду јавности своје мишљење. 


Зато није случајно што је у дискусији о уставној реформи 1971. го- 
дине издвојио свој глас, отворено рекао шта је мислио, без обзира на 

пресију власти. Реч је о јавној расправи у академској средини на Прав- 
ном факултету у Београду, која је одржана у марту 1971. Критикујући 
предложене уставне амандмане, Стеван Ђорђевић је скренуо пажњу на 
велику концентрацију моћи у рукама Јосипа Броза Тита и изнео свој 
став против његовог избора за председника републике без ограничења 
мандата. Он је без увијања указао на волунтаризам водећих политич- 
ких група, који компромитују саму идеју уставности. Затим на поли- 
тичке компромисе, који се склапају не само јавно већ и тајно, у затво- 
реним, формалним и неформалним центрима друштвене моћи. 


Мишљење и став проф. Ђорђевића био је тада глас вапијућег у 
пустињи. Нико није био спреман да га чује, а камоли да га подржи или 
следи. Његов став је био у директној супротности са политичким ста- 
вом тадашњег државног и партијског руководства, а у то време свако 
другачије мишљење било је јеретичко, проглашавано непријатељским, 
а лица која су их изражавала хапшена су, осуђивана и прогоњена. 


Врло брзо после расправе о уставној реформи бачена је анатема на 
поједине професоре Факултета. Јавно су нападани путем средстава 
јавног информисања, партијски кажњавани и удаљавани с посла, а не- 
кима је и суђено због деликта мишљења. Међу њима је био и Стеван 
Ђорђевић, који је и у ранијим случајевима показивао висок степен ети- 
ке, доследности и независности. Није изменио свој став иако је позиван 
на одговорност и био изложен притисцима. 


По властитом признању, то су биле најтеже године његовог живота. 
Уместо заслуженог спокојства и признања после доприноса ослобођењу 
од окупатора и изградњи земље, ново друштво му је узвратило оптуж- 
бом за „непријатељску пропаганду“, за издају, за рушење угледа и дела 
Јосипа Броза Тита. Упркос томе, он је наставио да војује поштеним ра- 
дом и часним животом. 


Проф. Ђорђевић је тешко поднео распад Југославије, планетарни по- 
раз левице и социјализма, кризу и девалвацију великих идеја слободе, 
социјалне правде, једнакости и братства. Био им је одан читавог живо- 
та. Друга Југославија, у чије темеље су Ђорђевић и његова генерација 
уградили своју младост и велике наде, урушила се у ужасу и трагедији 
грађанског рата. Драматична збивања наметнула су бројна питања, ди- 
леме и недоумице. Ђорђевић је смогао снаге да крене путем теоријског 
истраживања тих драматичних и трагичних збивања, са становишта 
своје струке – међународног права. Тако су настали његови радови о 
међународноправним аспектима распада СФРЈ, о агресији НАТО-а на 
СР Југославију, о ратној штети и сл. Већину тих радова припремао је и 

излагао на Копаоничкој школи природног права и затим објављивао 
у часописима Правни живот и Анали Правног факултета у Београду. 


Последњих година Стеван Ђорђевић је објавио три значајне књиге, 
као синтезу свог вишедеценијског рада: Увод у међународно право 
(2007), Дипломатско и конзуларно право (коаутор са Миодрагом 
Митићем, 2007) и Право међународних уговора (коаутор са Душком 
Димитријевићем, 2011). Остала је необјављена његова књига на којој је 
радио деценијама Потраживања Југославије и Србије на основу ратне 
одштете. 


Од уписа на Правни факултет у Београду па до последњих година 
живота, Стеван Ђорђевић је тај факултет доживљавао као своју другу 
кућу, а његове наставнике и сараднике као своје другове и пријатеље. 
Подржавао је млађе колеге настојећи да их посаветује и помогне 
у њиховом напредовању. Велики је број његових студената који су 
захваљујући његовим очинским саветима успели да пронађу свој путу 
струци и животу. 


Посебно се солидарисао са оним колегиницама и колегама који су 
из различитих разлога долазили у сукоб са факултетском управом и 
официјелном влашћу. Био је човек племените душе, спреман да помог- 
не саветом и да да свој суд кад му се неко обрати. Умео је да се радује 
туђим радостима и да саучествује у туђим жалостима. Био је човек у 
најузвишенијем и најплеменитијем смислу те речи. Захваљујући томе, 
проф. Ђорђевић је прихватан и уважаван од различитих генерација на- 
ставника београдског Правног факултета. 


У целини посматрано, Стеван Ђорђевић је свој дуги животни пут 
проживео као неподобан јер је истрајавао на црти непристајања: 
непристајања на окупацију и живот у ропству; на издају својих мла- 
далачких уверења; на официјелну идеологију и лакејство; на српске 
деобе; на „метанарацију хуманитарног интервенионизма“; да се анђео 
бестијалности у лику „Милосрдног анђела“ – прогласи за анђела хума- 
ности; на гажење међународног права утемељеног Повељом УН; да за- 
кон Дивљег запада „право јачег“ постане ново међународно право; да 
зло, насиље и преваре овладају светом. 


Највећи део свог живота Стеван Ђорђевић је провео у борби на ра- 
зним фронтовима: ратним, политичким, идејним. Њему служи на част 
да је својим моралним особинама, својом честитошћу, својом чврсти- 
ном и доследношћу стекао поштовање и својих противника. Такав 

самосвојан, светао лик проф. Ђорђевића носе у свом сећању: његови 
ратни другови и земљаци, генерације акцијаша са Омладинских радних 
акција Нови Београд, колегинице и колеге и бројне генерације студена- 
та Правног факултета и правника Србије. 

